Johannes Mürk
Johannes Mürk (17. august 1874 Vana-Põltsamaa vald Põltsamaa kihelkond – 21. juuli 1946 Malmö Rootsi) oli eesti majandustegelane ja poliitik, II ja III Riigikogu liige. Hariduse sai ta Põltsamaal elementaarkoolis ja Eesti Aleksandrikoolis. Töötas 1909. aastani käsitöölisena tehastes Tallinnas ja Peterburis. Seejärel tegutses Tallinnas iseseisva ettevõtjana. Vabadussõjast võttis osa Tallinna garnisonis. Ta oli paljude organisatsioonide ja asutuste liige. Aastast 1924 oli ta Tallinna majaomanike panga juhatuse esimees, oli kindlustusseltsi "Maja" asutajaid ja juhatuse esimees, Esimese Eesti Kindlustuse Seltsi Maja (EEKS-MAJA) juhatuse esimees, osaühingu Majaomanik juhatuse esimees, Majaomanikkude Koja abiesimees ja Hotelli "Palace" omanik. Ta oli 14. veebruarist 1924 (Johann Keskülli (1872–1924) asemel, Üleriikliku Majaomanike Seltside Liidu nimekirjas) II Riigikogu liige ja III Riigikogu liige. Johannes Mürk suri 21. juulil 1946 Rootsis Malmös.